বসার একটা জায়গা ছিল বটে। কিন্তু ফুটপাথ উঁচু হয়ে যাওয়ায় পড়ে গিয়ে চোট পাচ্ছিলেন প্রবীণেরা। কাউন্সিলরের কাছে তাঁরা প্রতীক্ষালয় তৈরির অনুরোধ করেছিলেন। অনুরোধ রেখেছেন কাউন্সিলর। গড়ফার বিবেকনগরে তৈরি হয়েছে প্রতীক্ষালয়। সেখানেই এখন আড্ডা জমছে প্রবীণদের।
স্থানীয় সূত্রের খবর, গড়ফার ঝিল রোডে বিবেকনগরে আদর্শ বালিকা শিক্ষায়তনের কাছে বহুদিন আগে থেকে একটি কংক্রিটের বেঞ্চ ছিল। মাঝে মধ্যে সেটির সংস্কারও হতো। কিন্তু ফুটপাথ উঁচু হয়ে যাওয়ায় ওই বেঞ্চে বসতে গিয়ে সমস্যায় পড়ছিলেন এলাকার প্রবীণ মানুষেরা। অনেকেই পড়ে গিয়ে চোট পাচ্ছিলেন। স্থানীয় বাসিন্দা চঞ্চল ভৌমিক বলেন, ‘‘আমাদের খুব অসুবিধা হচ্ছিল। আমরা কাউন্সিলরের কাছে একটা প্রতীক্ষালয় তৈরি করে দেওয়ার অনুরোধ করেছিলাম।’’ সম্প্রতি তৈরি হয়েছে প্রতীক্ষালয়। সেখানেই এখন সকাল-সন্ধ্যা বন্ধুদের সঙ্গে বসে আড্ডা মারেন চঞ্চল।
শুধু প্রবীণেরা নয়। প্রতীক্ষালয় হওয়ায় সুবিধা হয়েছে স্কুলপড়ুয়াদের অভিভাবকদেরও। এলাকায় রয়েছে বেশ কয়েকটি স্কুল। শিশু শিক্ষা নিকেতন, এন কে পাল আদর্শ শিক্ষায়তন, আদর্শ বালিকা শিক্ষায়তনের পড়ুয়াদের অভিভাবকেরা দু’দণ্ড জিরিয়ে নেন ওই প্রতীক্ষালয়ে। গড়িয়ার বাসিন্দা মনীষা অধিকারীর মেয়ে আদর্শ বালিকা শিক্ষায়তনে নার্সারি বিভাগে পড়ে। সকাল সাড়ে ১০টা নাগাদ মেয়েকে স্কুল নিয়ে আসেন তিনি। এতদিন প্রচণ্ড গরমে ঘুরতে হতো রাস্তায় রাস্তায়। আপাতত ওই প্রতীক্ষালয়েই বিশ্রাম নেন মনীষা। তাঁর কথায়, ‘‘এতদূর এসে গড়িয়া ফিরে যাওয়া সম্ভব নয়। এতদিন খুব অসুবিধা হতো। এই প্রতীক্ষালয় হওয়ায় বেঁচে গিয়েছি।’’ 
এলাকাটা কলকাতা পুরসভার ৯২ নম্বর ওয়ার্ডের অন্তর্গত। বাম কাউন্সিলর মধুছন্দা দেব বলেন, ‘‘এলাকার প্রবীণ মানুষেরা আমার কাছে দাবি জানিয়েছিলেন। আমি আমার সাধ্যমতো চেষ্টা করেছি।’’